“โควิด” พ่นพิษ ฉุดดัชนีเชื่อมั่นอุตสาหกรรม มี.ค.63 หดเหลือ 88.0 ต่ำสุดรอบ 28 เดือน!
"สภาอุตสาหกรรมแห่งประเทศไทย" (ส.อ.ท.)​เผยพิษ "โควิด" กระทบภาคอุตสาหกรรมหนัก ฉุดดัชนีเชื่อมั่น มี.ค.63 หดเหลือ 88.0 ต่ำสุดรอบ 28 เดือน! 
"สภาอุตสาหกรรมแห่งประเทศไทย" (ส.อ.ท.)​เผยพิษ "โควิด" กระทบภาคอุตสาหกรรมหนัก ฉุดดัชนีเชื่อมั่น มี.ค.63 หดเหลือ 88.0 ต่ำสุดรอบ 28 เดือน!
23 เม.ย. 2563

นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เปิดเผยว่า ดัชนีความเชื่อมั่นภาคอุตสาหกรรมเดือนมี.ค.63 อยู่ที่ระดับ 88.0 ลดลงจากระดับ 90.2 ในเดือนก.พ.63 โดยดัชนีเชื่อมั่นฯ เดือนมี.ค. ต่ำสุดในรอบ 28 เดือน นับตั้งแต่ ธ.ค.60
          “สถานการณ์โควิด-19 ครั้งนี้ส่งผลกระทบในวงกว้างและรุนแรง ซึ่งเป็นครั้งแรกที่ดัชนีปรับตัวลดลงพร้อมกันในทุกด้าน จากที่ผ่านมาเวลาเกิดวิกฤตในต่างประเทศก็ยังเห็นการเติบโตในประเทศ หรือหากเกิดวิกฤตในประเทศก็ยังสามารถส่งออกได้ดี” นายสุพันธุ์ กล่าว
ทั้งนี้ ความเชื่อมั่นที่ปรับตัวลดลงจากเดือนก่อนหน้า มีสาเหตุมาจากการแพร่ระบาดของไวรัสโควิด-19 ทำให้ภาครัฐประกาศปิดห้างสรรพสินค้า ร้านค้า และสถานที่ต่างๆ รวมทั้งการประกาศใช้ พ.ร.ก.การบริหารราชการในสถานการณ์ฉุกเฉิน เพื่อเพิ่มความเข้มงวดในการควบคุมการแพร่ระบาดในประเทศ ส่งผลกระทบต่อกิจกรรมทางเศรษฐกิจภายในประเทศลดลงต่อเนื่อง ทั้งการบริโภคสินค้าและบริการ
ขณะที่ภาคธุรกิจ ประสบปัญหาในการดำเนินกิจการ อาทิ การผลิตและการจำหน่ายสินค้าลดลง รวมทั้งการขนส่งสินค้าและวัตถุดิบมีความล่าช้า ขณะเดียวกันปัญหาภัยแล้งที่รุนแรงขึ้น ทำให้เกิดปัญหาขาดแคลนวัตถุดิบในอุตสาหกรรมแปรรูปสินค้าเกษตร และส่งผลให้กำลังซื้อในภาคเกษตรลดลง
สำหรับดัชนีฯ คาดการณ์ 3 เดือนข้างหน้า ปรับตัวลดลงอยู่ที่ระดับ 96.0 ลดลงจาก 98.1 ในเดือน ก.พ.63 โดยค่าดัชนีต่ำที่สุดในรอบ 10 ปี ตั้งแต่เดือน ก.ค.62 เนื่องจากผู้ประกอบการมีความกังวลต่อการประกอบกิจการใน 3 เดือนข้างหน้า หากสถานการณ์การระบาดของไวรัสโควิด-19 ยังไม่คลี่คลายจะส่งผลกระทบต่อสภาพคล่องและการฟื้นฟูกิจการ
ส่วนข้อเสนอแนะต่อภาครัฐ มีดังนี้
1. ให้ผู้ประกอบการนำค่าใช้จ่ายในการป้องกันการระบาดของไวรัสโควิด-19 มาหักภาษีได้
2. เสนอให้ภาครัฐสนับสนุน e-Commerce Platform ของประเทศ เพื่อรองรับพฤติกรรมใหม่ของผู้บริโภค ภายหลังการแพร่ระบาดของไวรัสโควิด-19
3. การจัดซื้อจัดจ้างของภาครัฐให้สนับสนุนการซื้อสินค้าจากผู้ผลิตในประเทศ (Made in Thailand)
อย่างไรก็ตาม ผลสำรวจดัชนีฯ ในเดือน เม.ย.น่าจะมีความชัดเจนมากขึ้น หลังจากรัฐบาลสั่งปิดห้างสรรพสินค้าในช่วงปลายเดือน มี.ค. ขณะเดียวกันประเทศต่างๆ ก็เริ่มทยอยล็อกดาวน์